สวัสดีค่ะ พอดีช่วงนี้ตกขาวออกมาบ่อย มีสีขาวขุ่นๆเหมือนน้ำนม แป้งหนา บางทีเวลาปัสสาวะออกมาก็มีตกขาวออกมาด้วย รู้สึกเจ็บอวัยวะเพศด้วยในบางที แสบในบางที อยากทราบว่าเป็นเพราะอะไรคะ จะเป็นโรคร้ายแรงรึเปล่า สามารถรักษาหายรึเปล่า ช่วยแนะนำหน่อยค่ะ
สวัสดีค่ะ หากมีตกขาวปริมาณมากผิดปกติ มีสีขาวขุ่น เหมือนแป้งหนา ร่วมกับมีอาการเจ็บและแสบอวัยวะเพศ ก็อาจเกิดจากการติดเชื้อราในช่องคลอดได้ แต่มักจะมีอาการคันช่องคลอดมากร่วมด้วยนอกจากนี้แล้ว ก็อาจเกิดจากการติดเชื้อปรสิตในช่องคลอด ซึ่งจะติดต่อจากการมีเพศสัมพันธ์ หรืออาจเกิดจากโรคหนองในแท้ หรือหนองในเทียม ซึ่งก็เป็นโรคติดต่อทางเพศสัมพันธ์เช่นกัน หรือมีมดลูกอักเสบ แต่มักมีปวดท้องน้อยร่วมด้วยดังนั้น หากที่ผ่านมาได้มีเพศสัมพันธ์ และยังคงมีตกขาวปริมาณมากทุกวัน หรือมีปวดท้องน้อยร่วมด้วย แนะนำควรไปพบสูติ-นรีแพทย์เพื่อตรวจหาสาเหตุและรักษาค่ะในเบื้องต้น ควรหลีกเลี่ยงสิ่งที่อาจเป็นเป็นปัจจัยเสี่ยงต่อการติดเชื้อต่างๆ ไปก่อน เช่น ไม่สวนล้างช่องคลอด ไม่ใช้น้ำยาล้างทำความสะอาด ควรใช้เพียงน้ำเปล่าสะอาด การใส่กางเกงชั้นในและกางเกงที่พอดี ไม่คับแน่นจนเกินไป กางเกงและกางเกงในควรเป็นผ้าที่ระบายอากาศได้ดี การเช็ดอวัยวะเพศและก้นให้แห้งสนิทหลังจากถ่ายปัสสาวะและอุจจาระ เป็นต้น